b'\n_START_ARTICLE_\nVerslo centras \xe2\x80\x9e1000\xe2\x80\x9c\n_START_SECTION_\nPastato fasadas\n_START_PARAGRAPH_\nPastato fasadas atkartoja susukt\xc4\x85 1926\xe2\x80\x931941\xc2\xa0m. apyvartoje buvusio 1000 lit\xc5\xb3 banknoto pie\xc5\xa1in\xc4\xaf, sud\xc4\x97liot\xc4\x85 i\xc5\xa1 Olandijoje pagamint\xc5\xb3 4500 stiklo lak\xc5\xa1t\xc5\xb3. Verslo centras d\xc4\x97l savo unikalaus i\xc5\xa1or\xc4\x97s dizaino yra \xc4\xafregistruotas \xc4\xaf Lietuvos rekord\xc5\xb3 knyg\xc4\x85 kaip did\xc5\xbeiausias vitra\xc5\xbeas. Tai ypatinga stikl\xc5\xb3 marginimo technologija pagaminti fasado stiklai. Gamybos eigoje stiklas padengiamas emaliu, kuris kaitinant virsta keramika. Tad stiklai n\xc4\x97ra apklijuoti arba paprastai nuda\xc5\xbeyti. Tai\xc2\xa0\xe2\x80\x93 ilgaam\xc5\xbe\xc4\x97 technologija. Toks stikl\xc5\xb3 marginimo b\xc5\xabdas Lietuvoje pirmas ir unikalus:  netgi u\xc5\xbe Lietuvos rib\xc5\xb3 pastat\xc5\xb3 fasadai taip dengiami retai. Vitra\xc5\xbeas padarytas taip, kad visi\xc5\xa1kai netrikdo \xc5\xa1viesos patekimo \xc4\xaf vid\xc5\xb3, tai nesukelia nepatogum\xc5\xb3 viduje dirbantiems \xc5\xbemon\xc4\x97ms._NEWLINE_Verslo centro \xe2\x80\x9e1000\xe2\x80\x9c dizainas buvo atrinktas i\xc5\xa1 beveik 25 variant\xc5\xb3. Tuomet, kai buvo renkamas ir tvirtinamas \xc5\xa1is sprendimas, Lietuva svarst\xc4\x97 prisijungimo prie euro zonos galimybes, tod\xc4\x97l projekto autoriams i\xc5\xa1kilo mintis\xc2\xa0\xe2\x80\x93 galb\xc5\xabt Lietuva jau nebetur\xc4\x97s savo nacionalin\xc4\x97s valiutos, \xc4\xafvesdama eurus. Buvo ilgai svarstoma, k\xc4\x85 pasirinkti\xc2\xa0\xe2\x80\x93 monetos, ar banknoto atvaizd\xc4\x85. Analizuojant ir studijuojant Lietuvos pinig\xc5\xb3 istorij\xc4\x85, buvo surasta 1924\xc2\xa0m. dailininko Adomo Galdiko sukurta 1000 LT banknoto kupi\xc5\xabra. Buvo gautas Lietuvos banko leidimas panaudoti \xc5\xa1io banknoto kopij\xc4\x85, \xc4\xafrengiant pastato eksterjer\xc4\x85 kaip vartotoji\xc5\xa1kos kult\xc5\xabros simbol\xc4\xaf._NEWLINE_Projekto \xc4\xafgyvendinimas nebuvo paprastas, statybos truko 4 metus. D\xc4\x97l i\xc5\xa1skirtin\xc4\x97s stiklo dekoravimo technologijos kreiptasi pagalbos \xc4\xaf oland\xc5\xb3 architekt\xc4\x85 Rob\xc4\x85 Borgman\xc4\x85, kuris specializuojasi fasad\xc5\xb3 dekoravimo technologij\xc5\xb3 srityje.\n_START_SECTION_\nVykdoma veikla\n_START_PARAGRAPH_\nA klas\xc4\x97s verslo ir paslaug\xc5\xb3 centro paskutiniame, de\xc5\xa1imtajame, auk\xc5\xa1te \xc4\xafsik\xc5\xabrusi ir iki 200 asmen\xc5\xb3 talpinanti konferencij\xc5\xb3 ir rengini\xc5\xb3 sal\xc4\x97 su didele lauko terasa ir puikiu panoraminiu vaizdu \xc4\xaf miest\xc4\x85. Pastate\xc2\xa0\xe2\x80\x93 komercin\xc4\x97s patalpos, konferencij\xc5\xb3 sal\xc4\x97s, o viduriniuose auk\xc5\xa1tuose\xc2\xa0\xe2\x80\x93 biurai. Klient\xc5\xb3 patogumui centre \xc4\xafsteigti bankai, advokat\xc5\xb3, notar\xc5\xb3 kontoros, teikiamos draudimo paslaugos, \xc5\xa1alia pastato yra 250 viet\xc5\xb3 automobili\xc5\xb3 stov\xc4\x97jimo aik\xc5\xa1tel\xc4\x97. Verslo centras pirmasis Kaune prad\xc4\x97jo teikti \xe2\x80\x9eEasy Office\xe2\x80\x9c paslaug\xc4\x85, kuri leid\xc5\xbeia i\xc5\xa1sinuomoti biur\xc4\x85 labai trumpam laikui, kad ir vienai darbo dienai. Suteikiamos ir visos teisin\xc4\x97s paslaugos registruojant \xc4\xafmones, virtualaus biuro paslaugos.\n_START_SECTION_\nPripa\xc5\xbeinimas\n_START_PARAGRAPH_\nVerslo centras yra patek\xc4\x99s \xc4\xaf JAV televizijos transliuotojo CNN paskelbt\xc4\x85 keis\xc4\x8diausi\xc5\xb3 pastat\xc5\xb3 s\xc4\x85ra\xc5\xa1\xc4\x85 , tarp kuri\xc5\xb3 taip pat \xc4\xaftraukti Briuselyje (Belgija) esantis \xe2\x80\x9eAtomium\xe2\x80\x9c statinys, \xe2\x80\x9eCasa Mila\xe2\x80\x9c Barselonoje (Ispanija), \xe2\x80\x9eCastel Meur\xe2\x80\x9c namas tarp uol\xc5\xb3 Pranc\xc5\xabzijoje, Salvadoro Dali teatras-muziejus Figerese (Ispanija), \xe2\x80\x9e\xc5\xa0okantis namas\xe2\x80\x9c Prahoje (\xc4\x8cekija), uolas primenantis \xe2\x80\x9eFuturoskopas\xe2\x80\x9c Puatj\xc4\x97 mieste (Pranc\xc5\xabzija), Guggenheimo muziejus Bilbao (Ispanija), kreiv\xc5\xb3 form\xc5\xb3 pastatas \xe2\x80\x9eKrzywy Domek\xe2\x80\x9c Sopote (Lenkija), \xc5\xa1iuolaikinio meno centras \xe2\x80\x9eKunsthaus Graz\xe2\x80\x9c Grace (Austrija), \xe2\x80\x9eEden\xe2\x80\x9c projektas Kornvalyje (Did\xc5\xbeioji Britanija)._NEWLINE_Presti\xc5\xbeinis architekt\xc5\xabros albumas \xe2\x80\x9eCollection: Offices\xe2\x80\x9c \xc4\xaftrauk\xc4\x97 Kauno verslo centr\xc4\x85 tarp 300 geriausi\xc5\xb3 viso pasaulio biur\xc5\xb3 pastat\xc5\xb3.  \xc5\xa0io albumo autorius Chris van Uffelen (g. 1966) yra vienas \xc5\xbeymiausi\xc5\xb3 pasaulio meno ir architekt\xc5\xabros istorik\xc5\xb3.'